በደኅንነት ተቋማት የሕዝብ አመኔታን ለመመለስ እየተሠራ ነው ተባለ
ባለፉት ዓመታት በሰብዓዊ መብት ጥሰትና በተለያዩ ምክንያቶች ሕዝባዊ አመኔታ ያጡት የደኅንነት፣ የመረጃና የፀጥታ ተቋማትን ሕዝባዊ አመኔታ ለመገንባት ሪፎርም እየተደረገ እንደሆነ ተገለጸ፡፡በጠቅላይ ሚኒስትር ጽሕፈት ቤት መጋቢት 27 ቀን 2011 ዓ.ም. ጋዜጣዊ መግለጫ የሰጡት የጠቅላይ ሚኒስትሩ የብሔራዊ ደኅንነት አማካሪ ሚኒስትር አቶ ተመስገን ጥሩነህ እንዳሉት በእነዚህ ተቋማት በአመራር ለውጥ፣ በአመለካከት፣ በአሠራርና በተልዕኮ ግልጽነት ረገድ ትኩረት ተደርጎ እየሠራ ነው፡፡ ለዚህም ለተለያዩ ተቋማት የሰው ኃይል ምደባ፣ አሠራርን የሚደነግጉ ሕጎችን ማዘጋጀትና የአባላቱ የፖለቲካ አቋም ትኩረት ተሰጥቷቸው እየተሠሩ እንደሚገኙም አስረድተዋል፡፡የአመራር ለውጥን በተመለከተ ጥያቄ ይነሳባቸው የነበሩ ተቋማት መሆናቸውን፣ በተለያዩ ኮሚቴዎች ሲሠራ ቢያንስ ከሁለት በላይ አባላት ከአንድ ብሔር የተውጣጡ እንደሆኑ ያስረዱት ሚኒስትሩ፣ ተቋማቱ ኢትዮጵያን እንዲመስሉና ኢትዮጵያዊ ቅርፅ እንዲይዙ እየተሠራ ነው ሲሉም አክለዋል፡፡ለዚህም ሲባል በተደረገ ምደባ የአቅም ችግር ያለባቸው በሚመጥናቸው ቦታ ተመድበው እንዲሠሩ፣ ዕድሜያቸው ለጡረታ የደረሱ ደግሞ በጡረታ እንዲገለሉ መደረጉን ተናግረዋል፡፡የተቋማቱ ሠራተኞችና አመራሮች የፖለቲካ ፓርቲ አባል ስለነበሩም ተቋማቱ ገለልተኛ ለመሆናቸው በሕዝብ ተቀባይነት እንዳልነበራቸው በመግለጽም፣ ከአባላቱ ጋር በተደረገ ውይይት በፖለቲካው መቀጠልና በሙያ በተቋማቱ ለማገልገል በተሰጣቸው ምርጫ ድልድል መደረጉን አስረድተዋል፡፡‹‹ሰዎች ተቋማቱን በጥላቻ፣ በፍራቻና በጥርጣሬ ያዩዋቸዋል፤›› ያሉት አማካሪው፣ ‹‹ይህ በኩራትና በእምነት እንዲመሠረት ሰፊ የሕዝብ ግንኙነት ሥራ ተሠርቷል፤›› ሲሉም አመልክተዋል፡፡በዚህ ሒደት ለመንግሥት እንኳን ክፍት ያልነበሩ ተቋማትና መሪዎቻቸው ለተቆጣጣሪዎች እንኳን የማይታወቁ እንደነበሩ ገልጸው፣ ተቋማቱ ለሕዝብ ክፍት እንዲሆኑና ለሕዝብ ጠበቃ የመሆን ግንዛቤን እንዲይዙ ተደርጓል ሲሉም ጠቁመዋል፡፡የእነዚህ ተቋማት አመራር ግልጽነትና ተጠያቂነት ያለው እንዲሆን የአሜሪካ ሲአይኤና ኤፍቢአይ፣ የሩሲያ የደኅንነት ተቋምና የእስራኤል የደኅንነት ተቋም ሞሳድን እንዲጎበኙና ልምድ እንዲቀስሙ መደረጉ የተገለጸ ሲሆን፣ በተለይ የብሔራዊ መረጃና ደኅንነት አገልግሎት ያለ ኃላፊነቱ ያስርና ሰዎችን ያፍን የነበረው አሠራር ሙሉ በሙሉ ቀርቷል ብለዋል፡፡ በዚህ ተቋም የሚሰበሰብ መረጃ ለፖሊስ ቀርቦ ምርመራ ይደረግበታል እንጂ፣ አገልግሎቱ ከዚህ የዘለለ ሚና እንዳይኖረው ተደርጓል ብለዋል፡፡በተለይ የመረጃ መረብ ደኅነነት ኤጀንሲ (ኢንሳ) የሳይበር ጥቃትን መከላከል የሚል ተልዕኮ ኖሮት ወደ ልማት ተቋምነት እያዘነበለ መምጣቱ አግባብ እንዳልነበረ ተገምግሞ፣ ወደ ተልዕኮው እንዲያዘነብል ተደርጎ የያዛቸውን ፕሮጀክቶች ለተቋማቱ ከእነ በጀታቸው እንዲያስረክብ ተደርጓል ብለዋል፡፡በተጨማሪም የሁሉም ተቋማት ሕጎችን ማሻሻልና ማፅደቅ አንዱ ተግባር መሆኑም ተመላክቷል፡፡የወቅቱ የአገሪቱ የደኅነነት ሥጋት የብሔር ፖለቲካ ነው ያሉት አቶ ተመስገን፣ ችግሮቹን መቅረፍ ላይ ትኩረት እንደተደረገ አስረድተዋል፡፡‹‹የብሔር ፖለቲካ ልዩነቶችን ለማጥበብ መሥራት አለብን፤›› ሲሉም አሳስበዋል፡፡ከዚህ ጋር አያይዘው ስለብሔር ፖለቲካ የተናገሩት አቶ ንጉሡ ጥላሁን፣ አገራዊ ማንነትንና የብሔር ማንነትን አጣጥሞ ለመሄድ መሥራት እንደሚያስፈልግ በመግለጽ፣ የአንድነትና የአብሮነት ሥራ ያስፈልጋል ብለዋል፡፡